Andorra sport

pisi|Andorra la Vella vallastaadion
Andorra on tuntud talispordi- ja rulluisuhokimaana. Nii rulluisuhokit kui ka ragbit peetakse Andorra rahvusspordialadeks. 

Rulluisuhoki
Andorra osaleb tavaliselt rulluisuhoki Euroopa meistrivõistlustel ja rulluisuhoki maailmameistrivõistlustel. Aastal 2011 toimus riigis rulluisuhoki Euroopa klubide võistluse kõrgeima liiga finaalturniir. 

Ragbi
Andorra populaarseim pallimäng on ragbi.Byron Augustin. Andorra, Marchall Cavendish Benchmark: Tarrytown, NY 2009, ISBN 978-0-7614-3122-0. Lk 109. Ragbi populaarsus Andorras on seotud eriti selle populaarsusega Lõuna-Prantsusmaal. Andorra rugby unioni meeskond VPC Andorra XV on mänginud Prantsusmaa kõrgliigas. Andorra rahvuskoondis hüüdnimega Els Isards 'pürenee mägikitsed' osaleb nii klassikalise ragbi kui ka ragbi-7 võistlustel.USA and Andorra improve rating in rankings, irb.com, 31.3.2004. 

Korvpall
Korvpallimeeskond BC Andorra on mänginud Hispaania kõrgliigas Liga ACB.

Jalgpall

Jalgpallis ei ole Andorra edu saavutanud. Andorra Jalgpalliliit asutati 1994. aastal ja see liitus Rahvusvahelise Jalgpalliliiduga 1996. aastal.Andorran Football Federation, uefa.com. Juulis 2025 oli Andorra jalgpallikoondis FIFA edetabelis 174. kohal.Latest Men’s World Ranking. Kõrgeim koht on olnud 125.World Ranking Andorra. Andorra jalgpallikoondis, mis mängib kodumänge Aixovalli spordiväljakul, võistles esimest korda 1996. 

Copa Constitució on Andorra jalgpallikarikas, mille nimel võisteldakse alates 1990. aastast. Andorra kõrgliiga on Primera Divisió, mis loodi 1995. aastal. Enamik Primera Divisió meeskondi ei ole täiselukutselised. 2011. aasta seisuga oli kõige edukam FC Santa Coloma, kes oli tulnud meistriks kuus korda. Primera Divisió võitjal on võimalus mängida UEFA Meistrite Liigas. Üks suuremaid Andorra jalgpalliklubisid FC Andorra Andorra la Vellast mängib Hispaania liigades. Hooajal 2021/2022 mängisid nad Hispaania tugevuselt kolmandas liigas Primera División RFEF. 

Riigi suurim staadion Estadi Nacional mahutab 3000 pealtvaatajat. On rajatud mitu suusakeskust ning laskespordi-, tennise-, ujumis- ja muid rajatisi.Sergi Nadal. A Country for Sport, Catalònia culture, nr 25, 1991, lk 44–48.

Osalemine olümpiamängudel

Andorra Olümpiakomitee (Comitè Olímpic Andorrà) loodi 1971 ja sai ROKi tunnustuse 1975.Andorra, olympics.com. 
Andorra sportlased osalesid esimest korda 1976. aasta taliolümpiamängudel Innsbruckis. Sellest ajast saadik on osaletud kõikidel suve- ja taliolümpiamängudel. Andorra la Vella taotles 2010. aasta taliolümpiamängude korraldamise õigust.Augustin 2009: 108. Andorra on saatnud olümpiamängudele kaks kuni kaheksa sportlast. Riigi sportlased pole medaleid võitnud. Kõrgeimad kohad on kaks üheksandat kohta: Emili Pérezilt 1988. aastal meeste jalgrattamaanteesõidus ja Daniel Garcíalt 2012. aastal meeste judo poolkergekaalus.Andorra (AND), olympedia.org. Maratonijooksja Antoni Bernadó ja vibulaskja Joan Tomàs Roca osalesid viitel olümpiamängudel. Roca osales 2012. aasta olümpiamängudel 61-aastaselt.John Grasso, Bill Mallon, Jeroen Heijmans. Historical Dictionary of the Olympic Movement, Lanham, Maryland: Rowman & Littlefield, 2015, ISBN 978-1-4422-4859-5, lk 36.

Euroopa väikeriikide mängud
Andorra võõrustas 1991 ja 2005 Euroopa väikeriikide mänge. 

pisi|Mäesuusataja Roger Vidosa
Talispordialad
Sophie Dusautoir Bertrand sai 3. koha 2009. aasta suusaalpinismi Euroopa meistrivõistlustel ja Joan Verdú Sánchez samuti 3. kohta ülisuurslaalomis 2012. aasta noorte taliolümpiamängudel. 2019. aastal toimusid Andorras esmakordselt mäesuusatamise maailmakarikasarja finaaletapid.

Velotuurid

Prantsusmaa ja Hispaania velotuurid on regulaarselt külastanud Andorrat.The Vuelta, the Tour de France and the Purito: cycling and bike races in Andorra, setupandorra.com. Tour de France'i etapid olid Andorras 1964, 1993, 1997, 2009 ja 2016.

 Viited